Koue front bring môre rowwe see, stormsterk winde | Landbou
Nóg 'n koue front sal môremiddag stormsterk wind en rowwe seetoestande in die suidwestelike gedeeltes van die Kaapse metropool veroorsaak, veral die Wes-Kaap se kusgebied, voor dit Saterdagoggend ooswaarts teen die kus opbeweeg, waarsku die Suid-Afrikaanse Weerdiens (SAWD).
Volgens die weerdiens sal sporadiese reënbuie môremiddag oor veral die westelike gedeeltes van die Wes-Kaap voorkom en teen die aand langs die Suidkus opbeweeg.
Sterk tot stormsterkte winde van 55 km/h tot 70 km/h sal vanuit die noordweste tot weste aan die Weskus waai. Die wind sal gepaard gaan met rowwe seetoestande met branders van 5 m tot 6 m. Die SAWD waarsku dat infrastruktuur langs die kus beskadig kan word.
Sterk winde van 40 km/h tot 60 km/h sal oor die westelike gedeeltes van die binneland waai, veral die Wes-Kaap en Noord-Kaap, wat skade aan infrastruktuur, asook 'n hoë risiko vir die ontstaan en verspreiding van veldbrande tot gevolg kan hê.